OBH 4607/2000.
Az állampolgári jogok országgyűlési biztosának jelentése
Ügyintéző: dr. Kovács Zsolt
Tárgy: Az önkormányzat feladata a fogyatékos gyermekek szállításában
Az eljárás megindítása:
	Négy halmozottan sérült gyermek szülei fordultak panasszal az országgyűlési biztoshoz, mert a tanköteles korukat már betöltött gyermekeik számára a Mozgásjavító Általános Iskola és Diákotthon Csillagház tagozata szocializációs programot indított, de a gyermekek szállítását már nem tudja biztosítani, a szülők pedig anyagi okokból azt nem képesek vállalni.
	Mivel a kérelemben foglaltak az Alkotmány 70/F. § -ban biztosított művelődéshez, és a 70/E. §-ban deklarált szociális biztonsághoz való alkotmányos jog sérelmének veszélyére engedtek következtetni, vizsgálatot indítottam, melynek során megkerestem a Fővárosi Önkormányzat illetékeseit, és az intézmény vezetését, a kapott válaszok alapján az alábbi előzményt állapítottam meg.

A tényállás
	A Fővárosi Önkormányzat a fenntartója a Mozgásjavító Általános Iskola és Diákotthon Csillagház tagozatának, (Bp. III. Ráby M. u. 16) amely 2000-ben úgy döntött, hogy a 8 általános végzett tanulók számára 1-2 éves szocializációs programot indít annak érdekében, hogy a fiatal felnőtt fogyatékos fiatalokat a lehető legnagyobb önállóságra próbálják nevelni.
	A szülők örömmel fogadták a hírt, de elszállt az örömük, amikor 2000. augusztus 10-én arról értesítette őket az igazgató, hogy az intézmény csak a tanköteles korú gyermekek szállítását tudja biztosítani. A Budapest XVII. kerületében lakó szülők a szállításra kerestek megoldást, de a 60 Ft/Km díjat a nagy távolságra tekintettel nem tudták vállalni.
	A panasz ügyében megkerestem a fővárosi önkormányzat gyógypedagógiai szakreferensét, hogy tájékoztasson az önkormányzat álláspontjáról.

Az  alkalmazott jogszabályok:
•	A Magyar Köztársaság Alkotmánya 
44/A. § (1) A helyi képviselőtestület: a) önkormányzati ügyekben önállóan szabályoz és igazgat, döntése kizárólag törvényességi okból vizsgálható felül, b) gyakorolja az önkormányzati tulajdon tekintetében a tulajdonost megillető jogokat, az önkormányzat bevételeivel önállóan gazdálkodik, saját felelősségére vállalkozhat, c) az önkormányzat törvényben meghatározott feladatainak ellátásához megfelelő saját bevételre jogosult, továbbá e feladatokkal arányban álló állami támogatásban részesül,
70/E. § (1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak. (2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg.
70/F. § (1) A Magyar Köztársaság biztosítja az állampolgárok számára a művelődéshez való jogot.  (2) A Magyar Köztársaság ezt a jogot a közművelődés kiterjesztésével és általánossá tételével, az ingyenes és kötelező általános iskolával, képességei alapján mindenki számára hozzáférhető közép- és felsőfokú oktatással, továbbá az oktatásban részesülők anyagi támogatásával valósítja meg.

•	1990. évi LXV. törvény a helyi önkormányzatokról
8. § (1) A települési önkormányzat feladata a helyi közszolgáltatások körében különösen:(...) az óvodáról, az alapfokú nevelésről, oktatásról (...) való gondoskodás;

•	1993. évi LXXIX. törvény a közoktatásról
6. § (3) A tankötelezettség annak a tanévnek a végéig tart, amelyben a tanuló a tizenhatodik életévét betölti. A testi, érzékszervi, értelmi, beszéd-, továbbá más fogyatékos tanuló tankötelezettsége meghosszabbítható legfeljebb annak a tanévnek a végéig, amelyben a tizennyolcadik életévét betölti.
27. § (9) A testi, érzékszervi, enyhe és középsúlyos értelmi és más fogyatékos tanulók iskolai nevelése és oktatása céljából a szakiskola speciális szakiskolaként vagy készségfejlesztő speciális szakiskolaként is működhet.
87. § (1) e./ A megyei önkormányzat, továbbá - ha a (2) bekezdés másképp nem rendelkezik - a fővárosi önkormányzat köteles gondoskodni a többi gyermekkel, tanulóval együtt nem foglalkoztatható, illetőleg oktatható testi, érzékszervi, értelmi, beszéd- vagy más fogyatékos gyermekek, tanulók óvodai, iskolai, továbbá kollégiumi ellátásáról.
120. § (2) a) Meg kell téríteni (...) a testi, érzékszervi, értelmi, beszéd- és más fogyatékos gyermekek nevelését és oktatását végző, valamint a fejlesztő felkészítést biztosító intézmény eléréséhez szükséges helyközi utazás költségeit, a gyermeknek, tanulónak és kísérőjének költségét;

A vizsgálat megállapításai:
	A vizsgálatom megindításakor figyelembe vettem, hogy az önkormányzat a költségvetését a törvényes kertek között szabadon határozza meg, és mint fenntartó nagyfokú önállósággal bír az intézményi struktúra kialakításában, szervezésében. A többi tanulóval együtt nem oktatható testi, érzékszervi, értelmi, beszéd- vagy más fogyatékos tanulók iskolai ellátásáról a fővárosi önkormányzat köteles gondoskodni.
	A Fővárosi Önkormányzat a Mozgásjavító Általános Iskola és Diákotthon Csillagház tagozatának fenntartásával térségi feladatot lát el, melynek során az egész főváros területéről szállítják a Bp. III. kerületi intézménybe a tanulókat. A már nem tanköteles gyermekek szállítást azonban az intézmény már nem tudta biztosítani.
	A megkeresésemet megelőzően a fővárosi önkormányzat a szülőktől, illetve az intézmény vezetésétől már tudomást szerzett a problémáról, és intézkedett annak érdekében, hogy megtalálja a forrást a Kék Angyal Szállító Szolgálat költségeinek fedezésére, amely 2000. október 9-től folyamatosan szállítja az érintett gyermekeket.
A Fővárosi Önkormányzat Oktatási Bizottsága az illetékes főpolgármester-helyettes előterjesztése alapján 2000. december 6-án arról döntött, hogy a rendelkezésére álló pénzmaradványból 568 ezer Ft-ot a Csillagház nem tanköteles korú fogyatékos tanulóinak szállítása költségeinek fedezetére biztosít. Az elfogadott összeg fedezi az intézmény által megelőlegezett költséget, és a tanév végéig a további rendszeres szállítás díját is.
	A fentiek alapján megállapítottam, hogy az önkormányzat, és az általa fenntartott intézmény vezetésének intézkedései biztosították, hogy ne sérüljön a fogyatékos tanulók művelődéshez, és szüleik szociális biztonsághoz való alkotmányos joga.
A vizsgálatot alkotmányos jogokkal kapcsolatos visszásság hiányában megszüntettem.

Budapest, 2000. december 14.

Gönczöl Katalin